ประกาศผลครอบครัวที่ชนะการแข่งขันครอบครัวไทย ใส่ใจความยั่งยืน **(Thailand’s Most Sustainable Family)**

**กรุงเทพฯ 14 ตุลาคม 2558 -** การลดการใช้น้ำ การรีไซเคิล และการประหยัดพลังงาน กลายเป็นส่วนหนึ่งในชีวิตประจำวันของหลายร้อยครอบครัวไทยที่เข้าร่วมการแข่งขันครอบครัวไทย ใส่ใจความยั่งยืน หรือ Thailand’s Most Sustainable Family จากการเข้าร่วมการแข่งขันในครั้งนี้ ทำให้หลายครอบครัวสามารถประหยัดค่าน้ำค่าไฟได้มาก

การแข่งขันครอบครัวไทย ใส่ใจความยั่งยืน จัดขึ้นบนเฟซบุ๊ก เริ่มตั้งแต่วันที่ 1 กรกฎาคม ถึงวันที่ 15 กันยายน พ.ศ. 2558 โดยสถาบันส่งเสริมการสอนวิทยาศาสตร์และเทคโนโลยี (สสวท) หน่วยงานอิสระภายใต้สังกัดกระทรวงศึกษาธิการ ร่วมกับบริษัท เฮงเค็ล (ประเทศไทย) จำกัด ผู้นำตลาดโลกในธุรกิจอุปโภคบริโภคด้านแบรนด์และเทคโนโลยี ซึ่งมีความมุ่งมั่นในการเป็นผู้นำด้านความยั่งยืน

จากการจัดการแข่งขันในครั้งนี้ มีครอบครัวไทยเข้าร่วมทั้งหมด 475 ครอบครัว จากจำนวนทั้งหมดที่เข้าร่วม คณะกรรมการได้คัดเลือก 3 ครอบครัว โดยพิจารณาจากความสำเร็จในด้านการประหยัดค่าน้ำค่าไฟ และการบอกเล่าเรื่องราวเกี่ยวกับการประหยัดพลังงานในครอบครัว โดยครอบครัวที่ชนะเลิศจะได้รับรางวัล ที่พักสามวันสองคืน สำหรับผู้ใหญ่สองท่านและเด็กสองท่าน ที่โรงแรมบางกอก ทรี เฮาส์ ซึ่งเป็น รีสอร์ทที่เป็นมิตรกับสิ่งแวดล้อม ส่วนครอบครัวที่ได้รับรางวัลรองชนะเลิศอันดับที่หนึ่งและรองชนะเลิศอันดับที่สองจะได้รับประกาศเกียรติคุณ

ครอบครัวที่ได้รับรางวัล มีรายชื่อดังนี้

ครอบครัวที่ชนะเลิศ ได้แก่ ครอบครัวของ ด.ช. ภูมิวมิณทร์ จันทริกานนท์ จากกรุงเทพฯ

ครอบครัวที่ได้รางวัลรองชนะเลิศอันดับหนึ่ง ได้แก่ ครอบครัวของ ด.ญ. ศศิชา อากาศอำนวย จากจังหวัดชลบุรี

ครอบครัวที่ได้รางวัลรองชนะเลิศอันดับสอง ได้แก่ ครอบครัวของ ด.ช. นวพล จินดาวัลย์ จากกรุงเทพฯ

ด.ช.ภูมิวมิณทร์ จันทริกานนท์ เรียนอยู่ชั้นประถมศึกษาปีที่ 6 โรงเรียนทับทอง ในกรุงเทพฯ มีความกระตือรือร้นที่จะชักชวนสมาชิกในครอบครัวร่วมกันประหยัดไฟฟ้า น้ำประปาภายในบ้านของตนเอง ครอบครัวของภูมิวมิณทร์สามารถประหยัดการใช้พลังงานได้คิดเป็นร้อยละ 22.36 ระหว่างเดือนกรกฎาคมและสิงหาคม และจากการเข้าร่วมการแข่งขัน ภูมิวมิณทร์ ยังได้บอกเล่าเรื่องราวผ่านทางวิดีโอคลิปเกี่ยวกับการประหยัดพลังงานอีกสองคลิป โดยมีเนื้อหาเกี่ยวกับการปิดและถอดปลั๊กเครื่องใช้ไฟฟ้าทุกครั้งเมื่อไม่ใช้งาน ปิดน้ำขณะแปรงฟัน และการใช้น้ำด้วยความระมัดระวัง เป็นต้น

“ครอบครัวของเราดีใจและตื่นเต้นมากที่ได้รับคัดเลือกให้ได้รับรางวัลชนะเลิศในการแข่งขันครอบครัวไทยใส่ใจความยั่งยืนในครั้งนี้ เราไม่เคยพักในรีสอร์ทที่เป็นมิตรกับสิ่งแวดล้อมมาก่อน และตั้งตารอที่จะไปพักที่นั่นกันครับ” ภูมิวมิณทร์ กล่าวด้วยความดีใจ

“ขอแสดงความยินดีกับครอบครัวที่เข้าร่วมการแข่งขันทุกครอบครัว ความยั่งยืนเป็นหัวข้อที่สำคัญมากสำหรับทุกคน และเราทุกคนควรนำหลักความยั่งยืนไปใช้ภายในครอบครัวของเรา การแข่งขันครอบครัวไทยใส่ใจความยั่งยืน เป็นกิจกรรมที่สนุกสนานและเป็นการสอดแทรกเกร็ดความรู้ที่สำคัญเพื่อให้ประชาชนทั่วไปตระหนักเกี่ยวกับความยั่งยืน นับเป็นเรื่องที่น่ายินดีที่มีครอบครัวหลายร้อยครอบครัวเข้าร่วมในการสนับสนุนให้เกิดความยั่งยืนในประเทศของเราในอนาคต” ดร. พรพรรณ ไวทยางกูร ผู้อำนวยการ สสวท กล่าว

“เช่นเดียวกับทุกบริษัท แต่ละบุคคล รวมถึงเด็กๆ ก็สามารถมีส่วนช่วยให้เกิดความยั่งยืนในอนาคตได้ อย่างไรก็ตามเราต้องการเห็นนักเรียนที่เข้าร่วมการแข่งขัน นำหลักความยั่งยืนไปเผยแพร่ให้กับสมาชิกในครอบครัวต่อไป” ดร. ทิม เพ็ทซินน่า ประธานบริษัท เฮงเค็ล (ประเทศไทย) จำกัด กล่าว

###

**เกี่ยวกับ สถาบันส่งเสริมการสอนวิทยาศาสตร์และเทคโนโลยี**

สถาบันส่งเสริมการสอนวิทยาศาสตร์และเทคโนโลยี (สสวท.) เป็นหน่วยงานอิสระของรัฐ ภายใต้กระทรวงศึกษาธิการ มีหน้าที่รับผิดชอบด้านการพัฒนาพัฒนาหลักสูตร วิธีการเรียนรู้ วิธีสอนและการประเมินผลการเรียนการสอนเกี่ยวกับวิทยาศาสตร์ คณิตศาสตร์และเทคโนโลยีทุกระดับการศึกษา โดยเน้นการศึกษาขั้นพื้นฐานเป็นหลัก สสวท. ยังมีหน้าที่ส่งเสริมให้มีการพัฒนาบุคลากร การฝึกอบรมครู อาจารย์ นักเรียน นิสิตและนักศึกษา พัฒนาและส่งเสริมผู้มีความสามารถพิเศษทางด้านวิทยาศาสตร์ และให้คำปรึกษาแนะนำเกี่ยวกับนโยบายด้านการศึกษาวิทยาศาสตร์

สสวท. ทำงานร่วมกับผู้มีส่วนเกี่ยวข้องหลายฝ่าย ไม่ว่าจะเป็นหน่วยงานด้านการศึกษา อาจารย์ ผู้บริหารสถานศึกษา นักเรียน ชุมชน และสาธารณชนทั่วไป เพื่อส่งเสริมการเรียนการสอนวิทยาศาสตร์ที่ครอบคลุม มีประสิทธิภาพ และยั่งยืน และปลูกฝังวัฒนธรรมการคิดเชิงวิทยาศาสตร์ในเด็กไทย

สสวท. เป็นพันธมิตรและให้ความร่วมมือกับองค์กรทั้งในระดับภูมิภาคและระดับโลก รวมไปถึงร่วมมือกับนักการศึกษาและคณาจารย์ด้านวิทยาศาสตร์และคณิตศาสตร์ ในการแบ่งปันความรู้และวิธีปฏิบัติที่ดีที่สุด เพื่อสืบสานการพัฒนาการศึกษาด้านวิทยาศาสตร์ของไทยให้เทียบเท่ากับมาตรฐานของนานาชาติ

**เกี่ยวกับ เฮงเค็ล**

เฮงเค็ลดำเนินธุรกิจทั่วโลกด้วยการเป็นผู้นำด้านแบรนด์และเทคโนโลยีในสามกลุ่มธุรกิจ ได้แก่ ผลิตภัณฑ์ซักล้างและผลิตภัณฑ์ในครัวเรือน (Laundry & Home Care) ผลิตภัณฑ์ดูแลความงาม (Beauty Care) และเทคโนโลยีกาว (Adhesive Technologies) เฮงเค็ลก่อตั้งขึ้นเมื่อปี ค.ศ. 1876 โดยครองตำแหน่งผู้นำตลาดโลกทั้งในกลุ่มธุรกิจสำหรับผู้บริโภครายย่อยและกลุ่มธุรกิจภาคอุตสาหกรรมอย่างผลิตภัณฑ์ซึ่งเป็นที่รู้จักกันดี อาทิ เพอร์ซิล ชวาร์สคอฟ และล็อคไทท์ เฮงเค็ลมีพนักงานเกือบ 50,000 คน มียอดขาย 16.4 พันล้านยูโรและกำไรจากการปฏิบัติงานหลังการปรับปรุง 2.6 พันล้านยูโรในปีงบประมาณ พ.ศ. 2557 หุ้นบุริมสิทธิของเฮงเค็ลจดทะเบียนอยู่ในดัชนีหลักทรัพย์ DAX ของเยอรมนี

ข้อมูลเพิ่มเติมกรุณาติดต่อ

**แม็กกี้ แทน ประภาศรี วสุหิรัญ**

**เฮงเค็ล สิงคโปร์ วีโร่ พับลิค รีเลชั่นส์**

**โทรศัพท์ +65 6424 7045 0 2684 1551-2 ต่อ** 13, 18

**โทรศัพท์มือถือ +65 9**89 8135 0 2684 1553

**อีเมล** maggie.tan@henkel.com prapasri@veropr.comm **และ** patsuda@veropr.com